Foto's: Inwoners wil Bloemfonteinse dieretuin sluit | Maroela Media
Bloemfonteinse Dieretuin se ingang (Foto: Verskaf)
'n Herrie is die afgelope week op sosiale media ontketen toe 'n petisie begin is om die Bloemfonteinse dieretuin se deure te sluit.
Bernie Naude en Nicole Viljoen, omroepers van die gemeenskapsradiostasie Radio Rosestad, het kragte saam met die radiostasie ingespan om met dié petisie tussen 50 000 en 80 000 handtekeninge van inwoners te werf om die dieretuin te sluit. Teen Donderdagoggend was daar reeds 9 000 handtekeninge binne 36 uur gekry.
Volgens Viljoen beoog hulle om die getekende petisie aan adv. Tankiso Mea, die stadsbestuurder van die Mangaung-metro in Bloemfontein, te oorhandig. "Ons laat dit dan in die munisipaliteit se hande om die dieretuin vir eens en vir altyd toe te maak. Ons sal so ver gaan om selfs die hof te nader," sê Viljoen.
Naude en Viljoen het die veldtog begin omdat hulle meen die dieretuin is die afgelope jare verwaarloos en dat dit agteruitgaan. Viljoen sê die meeste van die hokke in die dieretuin staan leeg en daar is min kos en water vir die diere beskikbaar.
Die apies se hok in die Bloemfonteinse Dieretuin (Foto: Verskaf)
"Met my onlangse besoek aan die dieretuin het dit gevoel asof ek deur 'n dierekonsentrasiekamp loop," vertel Viljoen.
Viljoen sê met die intrapslag is die vullis en onkruid op die terrein dadelik 'n seeroog vir besoekers. "Die klein dammetjies waarin die ganse en swane altyd geswem het, is 'n vuil, groen, dierelose poel water."
Volgens Viljoen is die diere se waterbakke vuil en waar die apies altyd geswaai en baljaar het, sit hulle nou mismoedig in die hoeke van hul hokke. "Ek word sommer weer kwaad. Op daardie oomblik het ek baie skuldig gevoel dat ek na die diertjies kyk wat vasgevang sit in 'n vuil hok," sê Viljoen.
Volgens Viljoen het die Dierebeskermingsvereniging (DBV) die afgelope naweek die dieretuin inspekteer en bevind dat die meeste hokke skoon is en die diere genoeg kos en water het. Hulle het egter glo bevind dat drie van die hokke in 'n slegte, vuil toestand is, en 'n waarskuwing uitgereik dat dit skoongemaak moet word.
Volgens Viljoen het die munisipaliteit en die dieretuin na afloop van die herrie wat oor die petisie losgebars het, gesê hulle sal die dieretuin probeer rehabiliteer. "Dit sal nie volhoubaar wees om die dieretuin te probeer rehabiliteer nie. Die munisipaliteit het nie geld om die dieretuin te onderhou nie. Inwoners van Bloemfontein sukkel klaar met basiese dienste soos water en vullisverwydering," meen Viljoen.
Qondile Khedama, woordvoerder van die Mangaung‑metro het onderneem om op vrae te antwoord, maar het nog nie op enige navrae gereageer nie.
Tog voel Ina Schoeman en haar man, Damair, hulle kan die dieretuin nog red.
Die Schoeman-egpaar het as inwoners van Bloemfontein beswaar gemaak teen die idee dat die dieretuin gesluit moet word. Schoeman erken die dieretuin is baie vervalle en 'n seeroog vir die publiek, maar sê dit kan steeds gered word.
Hulle het 'n WhatsApp-groep gestig en lede van die publiek betrek. Hulle het Dinsdagaand die eerste vergadering by die dieretuin gehou om 'n plan van aksie van stapel te stuur.
Schoeman meen die grootste rede vir die agteruitgang van die dieretuin is die munisipaliteit wat nie oor die nodige fondse beskik om die dieretuin te rehabiliteer nie. Sy glo indien hulle weer die Vriende van die Dieretuin-organisasie met 'n nuwe komitee op die been kan bring, hulle weer beheer kan neem van die dieretuin.
"As ons die Vriende van die Dieretuin weer kan laat herleef, kan ons begin om die dieretuin weer op te bou. Ons beoog om talle fondsinsamelingsinisiatiewe van stapel te stuur. Ons wil dan die hokke herstel en die snoepwinkeltjie weer oopmaak," vertel Schoeman.
Volgens Schoeman is daar reeds planne in die pyplyn om nog diere na die dieretuin toe te skuif sodra die hokke reggemaak is. Sy sê ook die diere kan nie in hierdie weersomstandighede geskuif word nie.
Schoeman vertel die dieretuin is nou in 'n beter toestand as sowat 'n jaar gelede. "Die grasperke is netjies gesny en die diere het kos en water. Die personeel by die dieretuin het reeds ingespring om die vullis te verwyder."
Schoeman voel die publiek moet betrokke raak. "Die dieretuin is 'n aanwins vir die stad en 'n groot aantrekkingskrag. Dit is 'n kosbare erfenisterrein."
Daan Bodensteyn, erelid van die Vrystaat jagtersvereniging, sê die vereniging help naweke om die dieretuin skoon te maak. Volgens Daan beoog hulle ook om diere aan die dieretuin te skenk.
Maak die plek klaar toe. Daai arme diere hoort nie in hokkies nie. En die wat vir hulle sorg weet nie hoe om dit te doen nie.
Julle besef ons bly in Suid-Afrika neh?
So as daai dieretuin toegemaak word gaan hulle een en elke dier laat uitsit want Suid-Afrika se regering gaan nie die diere na beter plekke toe stuur nie.
Eish, nog iets wat opgeneuk is. Wat werk nog in hierrie land.
Ander dieretuine word net so swak onderhou. Die Pretoria dieretuin moet ondersoek word!
Is daar nie een koshuis of studente gemeenskap of skool of landsdiensgroep wat kan help nie? Finansies is daar nie, maar waar is die Bloemfonteiners se sin vir bewaring? Mens sien gereeld in die media waar studente kleuterskole se mure gaan verf of groentetuine by skole plant. Hoekom nie uitreik na die dieretuin nie? Ek stem saam dis die munisipaliteit se werk….maar regtig? As hulle useless is, spring dan self in. Dis mos julle stad.